CELEX: 31988R1869
Language: el
Date: 1988-06-29 00:00:00
Title: Κανονισμός (ΕΟΚ) αριθ. 1869/88 του Συμβουλίου της 29ης Ιουνίου 1988 περί διατάξεων παρέκκλισης όσον αφορά τις συμβάσεις αποθεματοποίησης του ελαιολάδου στην Ελλάδα

Avis juridique important

|

31988R1869

Κανονισμός (ΕΟΚ) αριθ. 1869/88 του Συμβουλίου της 29ης Ιουνίου 1988 περί διατάξεων παρέκκλισης όσον αφορά τις συμβάσεις αποθεματοποίησης του ελαιολάδου στην Ελλάδα  

Επίσημη Εφημερίδα αριθ. L 168 της 01/07/1988 σ. 0006 - 0006

***** ΚΑΝΟΝΙΣΜΟΣ (ΕΟΚ) αριθ. 1869/88 ΤΟΥ ΣΥΜΒΟΥΛΙΟΥ  της 29ης Ιουνίου 1988  περί διατάξεων παρέκκλισης όσον αφορά τις συμβάσεις αποθεματοποίησης του ελαιολάδου στην Ελλάδα  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως της αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1098/88 της Επιτροπής (2), και ιδίως το άρθρο 36,  την πρόταση της Επιτροπής,  Εκτιμώντας:  ότι το άρθρο 20δ παράγραφος 3 του κανονισμού αριθ. 136/66/ΕΟΚ προβλέπει ότι, όταν οι τιμές του ελαιολάδου στην κοινοτική αγορά πλησιάζουν την τιμή παρέμβασης κατά τη διάρκεια περιόδου που θα καθοριστεί, μπορεί να ληφθεί απόφαση για να επιτραπεί η σύναψη συμβάσεων αποθεματοποίησης· ότι οι συμβάσεις αυτές μπορούν να συναφθούν με τις ομάδες των παραγωγών ή τις αναγνωρισμένες ενώσεις τους κατά την έννοια του κανονισμού (ΕΟΚ) αριθ. 1360/78 (3), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (4)·  ότι, βάσει του κανονισμού (ΕΟΚ) αριθ. 315/88 της Επιτροπής της 2ας Φεβρουαρίου 1988 σχετικά με τις συμβάσεις αποθεματοποίησης για το ελαιόλαδο για την περίοδο εμπορίας 1987/88 (5), οι ομάδες παραγωγών ή οι ενώσεις τους μπορούν να υποβάλουν αίτηση για τη σύναψη συμβάσεων αποθεματοποίησης· ότι, επί του παρόντος, καμία ομάδα παραγωγών ή ένωση δεν στάθηκε δυνατόν να αναγνωριστεί στην Ελλάδα· ότι, κατά συνέπεια, στο εν λόγω κράτος μέλος, οι παραγωγοί δεν μπορούν να προσφύγουν σε σύμβαση αποθεματοποίησης· ότι, ως εκ τούτου, λαμβάνοντας υπόψη την κατάσταση της αγοράς, οι παραγωγοί ενδέχεται να υποστούν ζημία·  ότι οι οργανώσεις των παραγωγών ή οι ενώσεις τους που έχουν συσταθεί στην Ελλάδα και έχουν αναγνωριστεί κατά την έννοια του κανονισμού αριθ. 136/66/ΕΟΚ, μπορούν να παράσχουν τις αναγκαίες εγγυήσεις για την τήρηση του κανονισμού (ΕΟΚ) αριθ. 315/88· ότι, αναμένοντας την εφαρμογή του κανονισμού (ΕΟΚ) αριθ. 1360/78 στην Ελλάδα, πρέπει εφεξής να γίνει παρέκκλιση, για περιορισμένη περίοδο, από το άρθρο 20δ του κανονισμού αριθ. 136/66/ΕΟΚ,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Κατά παρέκκλιση από το άρθρο 20δ παράγραφος 3 του κανονισμού αριθ. 136/66/ΕΟΚ για τις περιόδους εμπορίας 1987/88 και 1988/89, οι συμβάσεις αποθεματοποίησης για το ελαιόλαδο μπορούν να συναφθούν στην Ελλάδα από τις οργανώσεις παραγωγών και τις ενώσεις τους που έχουν αναγνωριστεί κατά την έννοια του εν λόγω κανονισμού.  Άρθρο 2  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Λουξεμβούργο, 29 Ιουνίου 1988.  Για το Συμβούλιο  Ο Πρόεδρος  H. RIESENHUBER  (1) ΕΕ αριθ. 172 της 30. 9. 1966, σ. 3025/66.  (2) ΕΕ αριθ. L 110 της 29. 4. 1988, σ. 10.  (3) ΕΕ αριθ. L 166 της 23. 6. 1978, σ. 1.  (4) ΕΕ αριθ. L 167 της 26. 6. 1987, σ. 1.  (5) ΕΕ αριθ. L 31 της 3. 2. 1988, σ. 17.